কুমারখালী হট নিউজ : ২৫/০৪/২০১১ :  চলতি গ্রীষ্ম মৌসুমে হাত পাখার যোগান দিতে ব্যস্ত হয়ে পড়েছে কুষ্টিয়ার খোকসা-কুমারখালীর তিন গ্রামের সহস্রাধিক নারী শ্রমিক । তাল গাছ থেকে পাতা কেটে শুকানো ও পাখা তৈরি করতে প্রায় ৫শ শিশু ও নারী শ্রমিকের এখন আর চোখে ঘুম নেই।  খোকসা ও কুমারখালী উপজেলার উপর দিয়ে প্রবাহিত পদ্মা পাড়ের গ্রাম গোপগ্রাম, মট মালিয়াট ও সন্তোষপুরের প্রায় সহস্রাধিক পরিবার বিগত কয়েক দশক ধরে তাল পাতা দিয়ে বাহারি হাত পাখা তৈরী ও  বাজারজাত করে জীবন-জীবিকা নির্বাহ করে আসছে। বসন্ত মৌসুমের শুরু থেকে শীতের আগ পর্যন্ত সারাদেশে তাল পাতার তৈরি হাত পাখার রয়েছে ব্যাপক চাহিদা। তবে বিদ্যুতের তীব্র লোডশেডিং ও প্রচন্ড তাপদাহের কারণে অতীতের যে কোনো সময়ের চেয়ে হাত পাখার চাহিদা বেড়েছে দ্বিগুন হারে। বর্তমানে দুউপজেলার তিনটি গ্রামের প্রায় সহস্রাধিক নারী শ্রমিক পাখা তৈরি করতে ব্যস্ত সময় কাটাচ্ছে। নাওয়া খাওয়া ভুলে তারা দিন রাত কাজ করে চলেছে। এ সম্ভাবনাময় হস্তশিল্প প্রতিষ্ঠানে সহস্রাধিক নারী প্রশিক্ষিত হওয়ার পাশাপাশি এখন রীতিরকম আত্মনির্ভরশীল। মাত্র  একদশকের ব্যবধানে বেশ বদলে গেছে এই তিন গ্রামের নারীদের আর্থ-সামাজিক অবস্থার চালচিত্র। আর এ পরিবর্তন একটি অভাবী দরিদ্র জনপদ থেকে নারীদের আত্মকর্মসংস্থানের জনপদে পরিণত করেছে। খোকসা-কুমারখালীর এ সকল গ্রামের নারীদের জীবনধারা আর চিন্তা-ভাবনা ও রুচিতে এ বহুমাত্রিক পরিবর্তন এনে দিয়েছে সম্ভাবনাময় হস্তশিল্প হাতপাখা। এসব গ্রামের তৈরি হাত পাখা কুষ্টিয়া, মেহেরপুর, চুয়াডাঙ্গা, যশোর, রাজবাড়ী, পাবনাসহ রাজধানী ঢাকার পাইকারদের কাছে বিক্রি হচ্ছে। একটি পাখা তৈরির কাঁচামাল, শ্রমিক ও বাজারজাত করতে সর্বমোট ২ থেকে ৩ টাকা খরচ হয়। বিগত  কয়েক বছর হাত পাখার ব্যপক চাহিদা থাকায় তারা প্রতি পিস পাখা পাইকারী ৭ থেকে ১০ টাকায় বিক্রি করেছে। গরমের কয়েক মাসে তারা প্রায় ৫ লক্ষ পাখার যোগান দিয়ে থাকে বলে স্থানীয় পাখা শ্রমিক ও ব্যবসায়ীরা জানিয়েছেন। এক সময়ের অসচ্ছল গৃহিনী হাসিনা খাতুন জানান, তিন ছেলে মেয়ে নিয়ে দিনমজুর স্বামী মকছেদ আলীর সামান্য উপার্জনে তাদের পরিবারে দুঃখ-কষ্টের সীমা ছিল না। এই দূর্বিসহ জীবন যাপন কালে বেসরকারী উন্নয়ন সংস্থা আশার খোকসা শাখার ম্যানেজারের পরামর্শ ও সহযোগিতায় হাসিনা খাতুন আরও ২০/২৫ জন অসচ্ছল গৃহিনীকে নিয়ে গড়ে তোলে একটি ভূমিহীন  মহিলা সমিতি। হাসিনা বাবার বাড়ি থেকেই শিখেছিল হস্তশিল্প পাখা তৈরীর কাজ। আশা সমিতি থেকে ১ম পর্যায়ে ৫ হাজার টাকা ঋণ নিয়ে স্বামীকে দিয়ে তালপাতা কিনিয়ে শুরু করে হাত পাখা তৈরীর কাজ। হাসিনার দেখাদেখি রহিমা, কুলসুম, সাজেদা সহ একাধিক গৃহিনী শুরু করে হাত পাখার কাজ। এরপর তাদের আর পেছনে ফিরে তাকাতে হয়নি। এসব পাখা শ্রমিকেরা ইতোমধ্যে তাদের ভাগ্য বদলে ফেলেছে। কয়েক বছরে তাল পাতার তৈরি হাতপাখার চাহিদা বেড়ে যাওয়ায় ঘুরে দাড়িয়েছে এ শিল্পের সাথে জড়িত মৌসুমী নারী ব্যবসায়ীরা। সরেজমিনে গিয়ে কথা হয় কুমারখালীর মট মালিয়াট গ্রামের তিন  সন্তানের জনক বৃদ্ধ এসের আলীর (৬০) সাথে। তিনি দীর্ঘ ৩ যুগ ধরে তালের হাত পাখা তৈরী করে আসছেন। বংশানুক্রমিকভাবে পাওয়া এ ব্যবসা করে এক সময় সংসার চালানো ছিল কষ্ট সাধ্য। তারপরেও এ ব্যবসা করেই একমাত্র ছেলে রহমানকে এমএ পাশ করিয়েছে। বিয়ে দিয়েছে ২ মেয়েকে। সে জানায়, বর্তমানে এলাকার অধিকাংশ পাখা শ্রমিক ও ব্যবসায়ীরা পাকা বাড়ি তৈরী করেছে, মাঠে জমি রেখেছে, আর সন্তানদেরও মানুষ করছে। খোকসা-কুমারখালীর এ তিন গ্রামের সহস্রাধিক নারীর জীবন এখন হাসি-আনন্দ আর প্রাণ প্রাচুর্যে ভরা। স্বর্গের কোন দেবী এসে তাদের ভাগ্যের চাকা ঘুড়িয়ে  দেয়নি; বরং তাদের নিজস্ব প্রচেষ্টায় এবং আশা নামক একটি এনজিও প্রতিষ্ঠানের আর্থিক সহায়তায় নিজ নিজ জীবনকে রাঙিয়ে দিয়েছে সোনালী দিনের আলোয়।  নারী শ্রমিকরা জানায়, পাখা তৈরির শ্রমিকরা বছরের চার মাস বেকার থাকে। মট মালিয়াট গ্রামের পাখা ব্যবসায়ী রানু, লতিফা, সন্তোষপুর গ্রামের মাজেদা, রহিমা, সুখী, রুমা, সোনালী খাতুন বলেন, সারা বছর হাত পাখার ব্যবসা করে যা সঞ্চয় করি শীত মৌসূমে তা বসে বসে খাই। তারা জানায়, অধিক পূঁজি থাকলে শীতের সময় তারা পাখা তৈরী করে মজুদ করতে পারলে ব্যবসা আরো ভাল হত। কুটির শিল্পের সাথে জড়িত এসকল  নারী শ্রমিকদের দাবী, সারা বছর লাভ জনক এ ব্যবসার সহায়ক পরিবেশ সৃষ্টি ও পুঁজি সংকট দুর করতে আশা সংস্থার মতো সহজ শর্তে ঋণ সুবিধার ব্যবস্থা করতে হবে।